Perang mulut Suaram-MB Selangor
Malaysiakini.com
Mar 31, 2008

Kerajaan baru Selangor bawah menteri besar Tan Sri Abdul Khalid Ibrahim tidak menunjukkan ia benar-benar mendengar suara masyarakat, kata Suara Rakyat Malaysia (Suaram).

Sikap seumpama itu dialami rakyat zaman pentadbiran BN yang menjadi punca utama penolakan rakyat dalam pilihanraya umum 8 Mac.

Pengarah eksekutifnya Yap Swee Seng berkata badan bukan kerajaan (NGO) itu kesal dengan kenyataan Abdul Khalid yang menganggap "kepentingan negara" dalam isu pekerja asing harus mengatasi hak-hak asasi mereka.

Kenyataan Suaram ini dalam isu bayaran levi RM10 merupakan reaksi kedua dalam perang mulutnya dengan kerajaan Selangor.

"Hak asasi tidak boleh dicerai-ceraikan, saling berkaitan dan sejagat," kata Yap.

"Kami sukacita mengingatkan beliau (Abdul Khalid) bahawa perlindungan hak asasi menjadi tanggungjawab paling utama setiap kerajaan, dan 'kepentingan negara' tidak boleh dijadikan alasan untuk lari daripada tanggungjawab mempertahankan hak-hak asasi berdasarkan prinsip-prinsip sejagat."

Yap menambah, gaya berbahasa menteri besar itu "sangat tidak patut dan mundur", tidak jauh bezanya dengan kenyataan kerajaan BN.

Suaram juga menggesa Selangor membatalkan hasratnya untuk mengenakan levi ke atas pekerja asing dan memanggil pertemuan dengan kumpulan NGO untuk membincangkan isu-isu itu dengan lebih menyeluruh.

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news//80650